**הורים יקרים,**

**ערך החודש: אחריות**

ערך ה"אחריות" מתייחס ליכולתו וכושרו של האדם לראות את ההיבטים ואת הצדדים השונים בקבלת החלטות ובביצוען, הרגשת מחויבות לנקיטת פעולה, האדם מכיר בקשר שבין החלטותיו ומעשיו לבין תוצאותיהם, מוכנות האדם לשאת בתוצאות של מעשיו, הרגשת מחויבות לגבי התוצאה ועוד. בכיתות המורות דנות עם התלמידים על משמעות הערך וחשיבותו לחיים בעלי משמעות. חשוב לזכור כי "אחרי המעשים נמשכים הלבבות", כלומר: עשייה עשויה לעורר אכפתיות ולהביא את האדם ממצב של "מוטלת עליו אחריות" ל"נוטל אחריות". לכן חשוב לעודד את ההתנסות בערך האחריות בתחומים מגוונים ובסביבות שונות.

**לקראת שבוע מניעת פגיעות מיניות**

לקראת שבוע מניעת פגיעות מיניות חשוב לנו בבית הספר לעסוק בתחום המיניות אל מול שאלות שמעלים התלמידים ותוך כדי התייחסות לאירועים מהשטח המזמנים דיאלוג ולמידה.

האקטואליה מזמנת עבורנו הזדמנות לקיומו של שיח המחדד, מבהיר ומדגיש מסרים חינוכיים התומכים בהתפתחות מינית וחברתית תקינה ובריאה של בני הנוער. חשיבות השיח היום למול קושי של ההורים לנהל שיח כזה. חשוב שנזכור ששתיקה וניטראליות הן נקיטת עמדה. גם בבית צריך להבהיר ולחדד מסרים חינוכיים על מיניות בריאה והתנהגויות מיניות. בכיתות ו', יקבלו הבנות הדרכה על ידי מדריכה מוסמכת בנושא גיל ההתבגרות והשינויים הרגשיים והפיזיים הנלווים. הבנים יקבלו הדרכה על ידי יועצת בית הספר. אנו מזמינים אתכם ההורים להיות מעורבים ושותפים בנושא חשוב זה.

**ממצאי אקלים בעקבות השאלון של דצמבר**

בממצאי שאלון אקלים שהעברנו בתחילת חודש דצמבר, 90% מהתלמידים מדווחים על תחושת מוגנות ושייכות לבית הספר, ושהם מגיעים בשמחה לבית הספר. התלמידים מציינים בשאלון שהם מרגישים שלמורים אכפת מהם, והם מסייעים להם להבין את הנלמד בדרכים יצירתיות. התלמידים מרגישים שתחושת המסוגלות שלהם עלתה ושאפשר להצליח.

**אתר בית הספר**

אתר בית הספר עבר שדרוג עם המעבר לקבל שרות מחברת "סקולי". באתר בית הספר המחודש תקבלו מידע על העשייה הבית ספרית בתחום הפדגוגי והחברתי, חודשונים, מידע על לוח המבחנים והערכה החלופית, קישור לאתר "עת הדעת" המציע ביסוס למידה וחזרה על הנלמד באנגלית, מתמטיקה ושפה (בהמשך גם במדעים) זאת לצד הפעילות במרחבים הכיתתיים.

**ספרים חדשים לספריית בית הספר**

רכשנו לאחרונה ספרים חדשים לספריית בית הספר. משמח אותנו לראות הענות התלמידים, שמגיעים בהפסקות לקרוא ולהחליף ספרים אך זה לא מספיק, מבקשים את עזרתכם בבית בעידוד התלמידים להרבות בקריאת ספרים. תלמידים שכבר זמן רב לא החזירו ספרים לספרייה, מתבקשים להחזירם בהקדם.

**חודש פורה ומוצלח,**

**גלית אהרוני- מנהלת בית הספר**

**והצוות החינוכי**